Deputatul PSD de Suceava Gheorghe Șoldan a declarat că licitațiile pentru tronsonul autostrăzii A7 Pașcani – Suceava – Siret vor fi organizate în lunile aprilie și mai. Gheorghe Șoldan a vizitat vineri, alături de premierul Marcel Ciolacu și ministrul Transporturilor, Sorin Grindeanu, șantierul autostrăzii A7, la Adjud, în județul Vrancea.
"A7 se apropie tot mai mult de județul Suceava și vin cu vești bune pentru suceveni. Procedurile pentru lansarea în licitație a contractelor pentru lucrările la A7 Pașcani – Suceava – Siret, pe 118,03 km, vor începe în lunile următoare", a spus Șoldan. El a adăugat că din discuțiile purtate cu premierul Marcel Ciolacu și ministrul Sorin Grindeanu se estimează că procedurile vor fi inițiate chiar de luna viitoare pentru tronsonul Pașcani – Suceava, pe o lungime de 61,86 km, iar pentru celălalt segment, Suceava - Siret (56,17 km), în luna mai.
"Este cel mai mare proiect de infrastructură pentru regiunea Moldovei și implicit pentru județul Suceava și mă bucur că îi am alături pe prim-ministrul României și pe ministrul Transporturilor, pentru a vedea cât mai repede realizat acest proiect esențial pentru suceveni", a transmis deputatul social-democrat sucevean.